作者:皎然
標題:因遊支硎寺寄邢端公
內容:大廈資多士，掄材得豫章。清門推問望，早歲騁康莊。作用方開物，聲名久擅場。丹延分塞郡，宿昔領戎行。始馭屏星乘，旋陰蔽茀棠。朝端瞻鶚立，關右仰鷹揚。威令兼甯朔，英聲重護羌。三軍成父子，雜虜避封疆。身執金吾貴，時遭寶運昌。雍容持漢槊，肅穆衛周堂。排難知臣節，攻疑定國章。一言明大義，千載揖休光。踐職勳庸列，修躬志行彰。優遊應慕陸，止足定師張。中扆懷殊政，南州佇小康。仁為桂江雨，威是柏臺霜。謇諤言無隱，公忠禍不防。譴深辭紫禁，恩在副朱方。切玉鋒休淬，垂天翅罷翔。論文徵賈馬，述隱許求羊。肘後看金碧，腰間笑水蒼。詩題白羽扇，酒挈綠油囊。曠達機何有，深沈器莫量。時應登古寺，佳趣在春岡。止水準香砌，鮮雲滿石床。山情何寂樂，塵世自飛揚。已遇爐峰社，還思緝蕙房。外心親地主，內學事空王。花會宜春淺，禪遊喜夜涼。高明依月境，蕭散躡庭芳。得道殊秦佚，隳名似楚狂。餘生於此足，不欲返韶陽。